Vliegtuig doen noodlanding op wynplaasFoto: ER24 Paramedici is Woensdagoggend na ŉ wynplaas buite Stellenbosch ontbied nadat ŉ ligte vliegtuig ŉ noodlanding daar gedoen het. Russel Meiring, woordvoerder van ER24, het gesê paramedici het die vliegtuig gevind waar dit in ŉ veld op ŉ plaas naby Bottelaryweg gelê het. Dik rook het by die enjin uitgeborrel. “Paramedici het die vlieënier, wat op die toneel rondgeloop het, ondersoek. Hy was ongedeerd,” het Meiring gesê. “Die vliegtuig het glo meganiese probleme ervaar, wat daartoe gelei het dat die vlieënier ŉ noodlanding moes doen.” Meiring het gesê die plaaslike owerhede was op die toneel om die voorval te ondersoek.